‘Geen kernkrag voor geloofwaardige kragplan’Argieffoto: GCIS Wayne Duvenhage, voorsitter van Outa, sê dié besluit is geneem in die afwesigheid van ŉ geloofwaardige, bygewerkte Nasionale Geïntegreerde Hulpbronneplan vir energie. “Suid-Afrika se energie-hulpbronneplan moes lankal reeds bygewerk en aangepas gewees het, en besluite oor nuwe energieprogramme soos Eskom se nuwe kernkrag- en steenkoolaanlegte is gebaseer op die verouderde energieplan van 2010. Dit bevat nie net verouderde syfers oor die aanvraag na elektrisiteit nie, maar ook verouderde pryse vir nuwe energie-tegnologie.” Volgens Duvenhage toon die jongste WNNR-navorsing oor energie, saamgestel deur dr. Tobias Bischof-Niemz, Jarrad Wright, Joanne Calitz and Crescent Mushwana, duidelik dat géén nuwe kernkrag- of steenkoolaanlegte nodig is vir Suid-Afrika nie. “Die navorsing is gebaseer op die jongste tendense rondom energie-aanvraag en die mees onlangse prysstrukture én doeltreffendheid van hernubare energiebronne soos sonkrag en wind, met gas as ŉ stabiliserende basis vir energievoorsiening. Deur gebruik te maak van ŉ kombinasie van sonkrag, wind en gas, sal Suid-Afrika se elektrisiteitsbehoeftes nie net meer as voldoende aangespreek word nie, maar dit sal ook beteken dat elektrisiteitspryse verlaag kan word.” Duvenhage het gesê die Eskom-direksie onder die leierskap van Brian Molefe moet nou verduidelik hoekom hulle die ondertekening van ooreenkomste ingevolge die hernubare, onafhanklike kragprodusentverkrygingsprogram bly uitstel. “Eskom se optrede en onlangse praatjies rakende die oorhaastige kernkragbesluit, tesame met die WNNR-navorsing, toon dat hierdie staatsbeheerde instelling nie in die belang van Suid-Afrikaners optree nie. Die openbare beskermer se onlangse staatskapingsverslag dui ook op twyfelagtige optrede deur die Eskom-raad, wat weer eens dui op die irrasionaliteit van die kernkragbesluit.” Volgens Duvenhage onderstreep hierdie nuwe inligting oor Suid-Afrika se vermoë om wel voortaan nuwe energie te verkry deur ŉ verhoging in hernubare energiebronne, die kommer oor die veeljarige prysvasstelling-metodologie vir Eskom se tariefverhogings. “Ons glo hierdie metodologie behoort deeglik ondersoek te word. Die proses rondom prysvasstellings het ŉ klug geword wat Eskom toegelaat het om die land se kragtariewe te verhoog, gebaseer op vals syfers rakende energie-aanvraag, asook verouderde pryse as dit kom by nuwe tegnologie. Eskom se strewe na buitensporige kragtariefverhogings ver bo die inflasiekoers is onnodig en nie in lyn met sy mandaat om in die publiek se beste belang op te tree nie.” Outa gaan binnekort ŉ gekoördineerde burgerlike samelewingsinisiatief bekend maak waardeur ŉ beroep op Joemat-Pettersson gedoen sal word om alle toekomstige besluite oor nuwe energie-aanlegte op te skort totdat daar ŉ deeglik bygewerkte Nasionale Geïntegreerde Hulpbronneplan vir energie gereed is. “Dit moet geloofwaardig en rasioneel wees, asook deursigtig saamgestel. As die minister nie gehoor gee aan ons versoek nie, mag sy daarvan beskuldig word dat sy haar pligte en verantwoordelikhede teenoor Suid-Afrika versuim.”